趙麗穎主動獻吻竟冇反應 林更新連上5個熱搜被笑到面黃
2024年04月04日 14:01
東網電視
更多新聞短片
內地爆紅85後花旦趙麗穎係收視保證,不過近日佢同內地小生林更新主演嘅新劇《與鳳行》竟高開低走,收視逐漸下滑令人一額汗。唔知係咪要重奪觀眾目光,今日(4日)就有一連5個熱搜上榜,全部都係關於二人喺劇中咀嘴一幕!
劇中講到男主角林更新要為飾演嘅女主角趙麗穎療傷,並訴說愛意,點知就撻着趙麗穎嘅慾火,對準林更新個嘴仔想咀落去,二人仲有情深對話,林更新嘅角色就叫趙麗穎要克制一下,點知趙麗穎就答佢:「我很清楚我在做甚麼,不准攔我,如果選錯,那也是我的錯。」跟手就錫落去,仲用手撩林更新嘅頭髮,睇到網友面紅心跳。
不過有網友就發現,二人咀嘴時,林更新竟然毫無反應,仲冇「開口迎接」,又郁都唔敢郁,同自稱係「九億少女夢」嘅Bad boy形象大相逕庭,突然含蓄嘅表現畀網友笑到面黃,話佢只係得把口,面對女神時一樣搞唔掂,同時就有「#與鳳行圓房名場面」、「#林狗你戀愛白談了」、「#林更新狗過但沒醜過#」、「#拍吻戲不張嘴」及「#趙麗穎林更新吻戲」上熱搜。